“Leak Yim” ควัก 80 ลบ. โผล่เข้าถือหุ้น MVP สัดส่วน 8.22% ขึ้นแท่นผถห.อันดับ 3
“Leak Yim” ควัก 80 ลบ. โผล่เข้าถือหุ้น MVP จำนวน 8.2287% ขึ้นแท่นผถห.อันดับ 3 ซึ่งเป็นการได้มาเมื่อวันที่ 6 ต.ค. 64
12 ต.ค. 2564

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานการได้มาหุ้นของบริษัท เอ็ม วิชั่น จำกัด (มหาชน) หรือ MVP ของทาง นาย Leak Yim ซึ่งเป็นการได้มาเมื่อวันที่ 6 ต.ค. 2564 จำนวนหลักทรัพย์ที่ได้มาจำนวน 20 ล้านหุ้น หรือคิดเป็น 8.2287% ของสิทธิออกเสียงทั้งหมดของกิจการ โดยจำนวนหลักทรัพย์ภายหลังการได้มา คิดเป็น 8.2287% ของสิทธิออกเสียงทั้งหมดของกิจการ
โดยสืบเนื่อง นาย Leak Yim ซื้อหุ้นจาก นายโอภาส เฉิดพันธุ์ ประธานเจ้าหน้าที่บริหาร MVP ซึ่งทำรายการขายหุ้นบิ๊กล็อต 20 ล้านหุ้น โดยหลังจากทำรายการทำให้นายโอภาสคงเหลือถือหุ้นใน MVP จำนวน 20,404,000 ล้านหุ้น คิดเป็น 8.25% ของทุนใหม่หลังหุ้นเพิ่มทุนจากการใช้สิทธิของใบสำคัญแสดงสิทธิ (MVP-W1)  เริ่มซื้อขายในวันที่ 8 ต.ค. 2564
อนึ่งนาย Leak Yim เป็นนักธุรกิจและเป็นบุตรชายนักการเมืองของกัมพูชา ซึ่งเคยเป็นผู้ถือหุ้นใหญ่ในบริษัท One Central Tower Company Limited บริษัทอสังหาริมทรัพย์ในกัมพูชา ก่อนจะขายหุ้น 33.84% ให้กับ บริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA มูลค่ารวมทั้งสิ้น 450 ล้านบาท
ทั้งนี้เป็นการทำธุรกรรมผ่านตลาดหลักทรัพย์แห่งประเทศไทย โดยบริษัทหลักทรัพย์ฟินันเซีย ไซรัส จำกัด (มหาชน) ที่ราคาเฉลี่ย 4 บาทต่อหุ้น รวมมูลค่า 80 ล้านบาท
 
 